เก็บ! หุ้นโรงพยาบาล H2/60 ปัจจัยบวกหนุนเพียบ ชู BCH เด่น
เก็บ! หุ้นโรงพยาบาล H2/60 ปัจจัยบวกหนุนเพียบ ชู BCH เด่น
19 ก.ค. 2560

 
บล.เคจีไอ ระบุในบทวิเคราะห์วันนี้(19 ก.ค.)  ว่า ตัวเลขการระบาดของโรคไข้หวัดใหญ่ ไข้เลือดออก และมื้อเท้าปากเพิ่มขึ้นในช่วง ไตรมาส 2/60 (สำนักระบาดวิทยา) สถิติจำนวนผู้ป่วยของโรคระบาดที่สำคัญในช่วงไตรมาส 2/60 ที่ผ่านมา พบว่า โรคไข้เลือดออกมีสถิติการเพิ่มขึ้นเป็น 7,249 ราย จากระดับ 3,949 รายในช่วง ไตรมาส 1/60
ขณะที่โรคมื้อเท้าปากก็เพิ่มขึ้นเป็น 16,891 รายในช่วง ไตรมาส 2/60 จากระดับ 15,600 รายในช่วงไตรมาส 1/60 ส่วนไข้หวัดใหญ่แม้จำนวนผู้ป่วยจะอ่อนตัวลงเป็น 17,323 รายในช่วง ไตรมาส 2/60 จากระดับ 19,982 รายในช่วง ไตรมาส 1/60 แต่ระดับดังกล่าวถือว่ายังเป็นตัวเลขที่สูง ซึ่งภาพรวมถือว่าสัมพันธ์กับการเข้าสู่ฤดูฝนที่เร็วในปีนี้ ซึ่งคาดว่าจะยังเห็นแนวโน้มการระบาดที่สูงในช่วงครึ่งหลังปีนี้
ทั้งนี้ยังคงมองว่าแนวโน้มกลุ่มโรงพยาบาลจะดีขึ้นในช่วงครึ่งหลังปีนี้ โดยมีปัจจัยหนุนจาก i) high season ในช่วง 3Q ii) ฤดูฝนที่ยาวนานมากขึ้น iii) ผลประโยชน์ส่วนเพิ่มจากประกันสังคมตั้งแต่ 1 ก.ค.60 และ iv) การกระจายฐานลูกค้าไปสู่กลุ่ม CLMV และยุโรปมากขึ้น (ทดแทนตะวันออกกลาง) ยังคงชอบโรงพยาบาลที่มีสัดส่วนรายได้ที่มากจากประกันสังคมและมีแนวโน้มการเติบโตของผลการดำเนินที่ดีในช่วงครึ่งหลังปีนี้ โดยมี BCH* เป็น top pick เป้าหมาย 16.50 บาท